Dynastia flavie

Le dynastia flavie, que durava de 69 a 96 p.Chr., esseva le secunde linea dynastic de imperatores qui governava le Imperio Roman post le julio-claudios, includente le regnos de Vespasiano e su duo filios, Tito e Domitiano. Le flavios ascendeva al poter durante le guerra civil de 69 p.Chr., cognoscite como le Anno del Quatro Imperatores; post que Galba e Otho moriva in succession rapide, Vitellio deveniva imperator in le medie de 69. Su pretension al throno esseva rapidemente contestate per legiones stationate in le provincias oriental, qui proclamava lor commandante Vespasiano imperator in su loco. Le Secunde Battalia de Bedriacum inclinava le balancia decisivemente in favor del fortias flavie, qui entrava in Roma le 20 de decembre, e le die sequente, le Senato Roman declarava officialmente Vespasiano imperator, assi comenciante le dynastia flavie. Ben que le dynastia se monstrava de breve durantia, plure eventos historic, economic e militar significante occurreva durante lor regno.

Le regno de Tito esseva colpite per multiple disastros natural, le plus sever del quales esseva le eruption del Monte Vesuvio in 79 p.Chr., que videva le citates circumvicin de Pompei e Herculaneum esser completemente sepultate sub cinere e lava. Un anno postea, Roma esseva colpite per un incendio e un peste. Sur le fronte militar, le dynastia flavie esseva teste del assedio e destruction de Jerusalem per Tito in 70 p.Chr., post le fallite rebellion judee de 66. Conquestas substantial esseva facite in Grande Britannia sub le commando de Gneo Julio Agricola inter 77 e 83 p.Chr., durante que Domitiano esseva incapace de obtener un victoria decisive contra le rege Decebalo in le guerra contra le daces. In plus, le Imperio reinfortiava su defensas de frontiera per expander le fortificationes longo le Limes Germanicus.

Le flavios anque initiava reformas economic e cultural. Sub Vespasiano, nove impostos esseva concipite pro restaurar le finantias del Imperio, durante que Domitiano revalutava le numerario roman per augmentar su contento de argento. Un programma massive de construction esseva decretate per Tito pro celebrar le ascension del dynastia flavie, lassante multiple monumentos durabile in Roma, le plus spectacular del quales esseva le Amphitheatro Flavian, melio cognoscite como le Colosseo.

Le regno flavie finiva le 18 de septembre 96, quando Domitiano esseva assassinate. Ille esseva succedite per le consiliero e supportator flavie de longe data, Marco Cocceio Nerva, qui fundava le longeve dynastia nerva-antonin.

Le dynastia flavie esseva unic inter le quatro dynastias del Era del Principato, in que illo consisteva solmente de un homine e su duo filios, sin alcun familia extense o adoptate.

Categoria:Imperio Roman